‘เงินมืด’สะเทือนจีน11ปีทะลุ100ล้านล.
งานวิจัยเผยจีนมีปัญหาเงินไหลเข้าออกผิดกฎหมายมหาศาล บั่นทอนเสถียรภาพประเทศ
27 ต.ค. 2555

งานวิจัยเผยจีนมีปัญหาเงินไหลเข้าออกผิดกฎหมายมหาศาล บั่นทอนเสถียรภาพประเทศ 
โกลบอล ไฟแนนเชียล อินทิกริตี (จีเอฟไอ) ซึ่งเป็นกลุ่มวิจัยศึกษาเพื่อจำกัดการไหลเข้าออกของเงินผิดกฎหมายทั่วโลก เปิดเผยรายงานว่า จีนประสบปัญหาการไหลเข้าออกของเงินผิดกฎหมายถึง 3.79 ล้านล้านเหรียญสหรัฐ (ราว 116 ล้านล้านบาท) ตลอดช่วง 11 ปีที่ผ่านมาระหว่างปี 2000–2011 ซึ่งถือเป็นจำนวนมหาศาลที่อาจบั่นทอนเศรษฐกิจและสร้างปัญหาเสถียรภาพตามมาได้
รายงานระบุว่า เงินมืดดังกล่าวซึ่งมาจากการทุจริต อาชญากรรม และการหลีกเลี่ยงภาษี ได้เพิ่มสูงขึ้นอย่างต่อเนื่อง โดยอยู่ที่ 4.72 แสนล้านเหรียญสหรัฐ (ราว 14.4 ล้านล้านบาท) ในปี 2554 หรือคิดเป็นสัดส่วนถึง 8.3% ของจีดีพีประเทศ โดยเพิ่มขึ้นถึงกว่าเท่าตัวจากในปีก่อนหน้า 
ตัวเลขดังกล่าวยังนับว่าสูงกว่าการลงทุนโดยตรงจากต่างประเทศ (เอฟดีไอ) ที่ไหลเข้าจีนระหว่างปี 1998–2011 ซึ่งอยู่ที่ราว 3.1 แสนล้านเหรียญสหรัฐ (ราว 9.5 ล้านล้านบาท)
“ขนาดของเงินมหาศาลที่ลักลอบนำเข้าออกจากจีนนั้น ถือว่าน่าตกตะลึงมาก ไม่มีประเทศกำลังพัฒนาหรือประเทศตลาดเกิดใหม่ชาติใดอีกแล้วที่จะสูญเสียได้มากเท่านี้” เรย์มอนด์ เบเกอร์ ผู้อำนวยการของจีเอฟไอ กล่าว พร้อมย้ำว่าเงินมืดเหล่านี้เท่ากับเป็นการปล้นภาษีที่รัฐควรจะได้ และทำให้เสถียรภาพของเศรษฐกิจต้องสั่นคลอนไปด้วย